మైమ్ మధు

మైమ్ మధు గా పేరు గాంచిన అరుసమ్ మధుసూదన్ తెలంగాణ రాష్ట్రానికి చెందిన మైమ్ (మూకాభినయం) కళాకారుడు, రంగస్థల-టివి-సినిమా నటుడు. వరంగల్లుకు చెందిన మధు అంతర్జాతీయ స్థాయి కళాకారుడిగా పేరుగాంచాడు. 2021లో వచ్చిన ఆకాశవాణి సినిమాలోని రంగడు పాత్రలో నటించి గుర్తింపు పొందాడు.

జననం 
మధు 1977, అక్టోబరు 6న ఓదేలు -వినోద దంపతులకు తెలంగాణ రాష్ట్రం, హన్మకొండ జిల్లా, హసన్ పర్తి మండలంలోని భీమారం గ్రామంలో జన్మించాడు. మధుకు ఒక చెల్లి, ఒక తమ్ముడు ఉన్నారు. తండ్రి ఓ ప్రైవేట్‌ సంస్ధలో అటెండర్‌గా పనిచేసేవాడు.

జీవిత విశేషాలు
వరంగల్‌ జిల్లాలోని హన్మకొండ మండలానికి చెందిన భీమారం గ్రామంలో వినాయకచవితి ఉత్సవాలప్పుడు పదిహేడేళ్ల వయసులో ఏకపాత్రాభినయం చేశాడు మధు. అదే మధు మొదటి ప్రదర్శన. ఈ కళనే మైమ్ అంటారనీ అందులో శిక్షణ పొందే ఉద్దేశంతో మైమ్‌ కళలో పేరున్న ఓ వ్యక్తి దగ్గరికెళ్లాడు. శిష్యుడిగా చేరడానికి వెళ్ళాడు. కానీ ఆయన ఇతన్ని తిరస్కరించాడు. ఎలాగైనా మైం లో నైపుణ్యం సంపాదించుకోవాలనే పట్టుదలతో మైమ్‌ గురించి ఆరా తీశాడు. తమ ప్రాంతంలోనే పి. నాగభూషణం, కళాధర్‌ అనే కళాకారులున్నారనే విషయం తెలిసింది. నాగభూషణాన్ని ఒప్పించి ఆయన దగ్గర శిష్యుడిగా చేరాడు. మధుకు ఈయనే తొలి గురువు. మెళకువలు ఒంట పట్టించుకుంటూనే ఆయనతో కలిసి వందల ప్రదర్శనలిచ్చాడు.

డిగ్రీలో ఉన్నపుడు అతడి కాలేజీలోని ప్రేక్షక సభ అనే ఓ సాంస్కృతిక సంస్థ రాష్ట్రస్థాయిలో నిర్వహించిన పోటీల్లో ఉత్తమ కళాకారుడిగా ఎంపికయ్యాడు. సరిగ్గా అదే సమయంలో భారత ప్రభుత్వం కోల్‌కతాలో జరిగే జాతీయ ఐక్యతా సమ్మేళనానికి ఇద్దరు కళాకారులను పంపమని ప్రేక్షకసభను కోరింది. ఆ ఇద్దరిలో ఒకడిగా వెళ్లాడు మధు. కోల్‌కతా లో పేరొందిన మైమ్‌ కళాకారుడు నిరంజన్‌ గోస్వామిని కలిసి ఆయన శిష్యుడిగా చేరాడు. ఆయనతో కలిసి దేశవ్యాప్తంగా ప్రదర్శనలిచ్చాడు.

తర్వాతి ప్రపంచమంతటా పేరున్న మైమ్‌ ఆర్టిస్ట్‌ టోనీ మోంటనారోతో కలిసి పని చేశాడు. యు.ఎస్‌. మైమ్‌ థియేటర్‌ మోంటనారో పేరు మీద ఏటా ఒక్కరికి స్కాలర్‌షిప్‌ ఇస్తుండేవాళ్లు. 2000లో ఆ స్కాలర్‌షిప్‌ ఎంపికయ్యాడు మధు. కానీ వెళ్ళడానికి అతని ఆర్థిక స్థోమత సరిపోలేదు. చినజీయర్ స్వామి ఇతని ప్రదర్శన చూసి లక్ష రూపాయలు ఆర్థిక సహాయం చేశాడు. ఈ సహాయంతో అమెరికాలో నెలరోజుల పాటు శిక్షణ పొందాడు. శిక్షణ పూర్తయ్యాక అమెరికాలోని అన్ని నగరాల్లో ప్రదర్శనలిచ్చాడు. మైమ్‌లో పరిపూర్ణత సాధించాలనే ఉద్దేశంతో ఇండియా తిరిగొచ్చాక యోగా నేర్చుకున్నాడు. హైదరాబాదు కేంద్రీయ విశ్వవిద్యాలయం నుంచి రంగస్థల కళల్లో స్నాతకోత్తర విద్యను అభ్యసించాడు. కేరళ యుద్ధవిద్యయైన కలరిపయట్టు నేర్చుకున్నాడు. అప్పట్నుంచి ప్రపంచవ్యాప్తంగా ప్రదర్శనలిస్తూ ఉన్నాడు. ఇప్పటికి ఆ సంఖ్య వెయ్యి దాటింది.

ఇండియన్‌ మైమ్‌ అకాడెమీ స్థాపన
మధు హైదరాబాద్‌లో స్థిరపడ్డాక 2002లో ఇండియన్‌ మైమ్‌ అకాడెమీ అనే సంస్థను ప్రారంభించాడు. సామాన్య ప్రజల నుంచి తెరపై హావభావాలు పలికించే నటులందరికీ ఉపయోగపడేలా ఓ కోర్సు రూపొందించాడు. అంతేకాదు ఒకనాటి తన అనుభవాన్ని మనసులో పెట్టుకొని కళపై అభిమానంతో తన దగ్గరికొచ్చే పేద పిల్లలకు ఉచితంగా మైమ్‌లో శిక్షణనిస్తున్నాడు. ప్రభుత్వ పాఠశాలలకు వెళ్లి మైమ్‌ కళతో వ్యక్తిత్వ వికాస తరగతులు నిర్వహిస్తున్నాడు.

టివిరంగం 
మొగలిరేకులు, చక్రవాకం సీరియళ్ళలో నటించాడు.

సినిమారంగం 
 గాలి సంపత్ (2021)
 ఆకాశవాణి (2021)
 చోర్ బజార్

అందుకున్న అవార్డులు, సత్కారాలు
 2003లో థియేటర్‌ ఆర్ట్‌ విభాగంలో నంది అవార్డు.
 2009లో కేంద్రప్రభుత్వ ఉస్తాద్‌ బిస్మిల్లాఖాన్‌ సంగీత నాటక అకాడెమీ అవార్డు.
 ప్రపంచంలోనే అతి కొద్దిమంది మైమ్‌ కళాకారులకిచ్చే 'టోనీ మాంటెనారో' స్కాలర్‌షిప్‌.
 జపాన్‌ 'మిన్‌ తనక' స్కాలర్‌షిప్‌.
నేరేళ్ళ వేణుమాధవ్‌ జన్మదినం సందర్భంగా ‘మూఖాభినయ రత్న’ బిరుదు.

వ్యక్తిగత జీవితం 
2016, అక్టోబరు 6న ఫ్రాన్స్‌కు చెందిన పప్పెట్రి (బొమ్మల) కళాకారిణి సబ్రిన (మహాలక్ష్మీ)తో మధు వివాహం జరిగింది. వారికి ఒక కుమార్తె (లలిత రోజ్).

మూలాలు

ఇతర లింకులు
   ఇండియన్ మైమ్ అకాడమీ వెబ్సైట్లో మధు బయోగ్రఫీ
  ఆల్ ఇన్ వన్ బ్లాగులో వ్రాయబడిన ఈనాడు ఈతరంలోని కథనం

తెలంగాణ మైమ్ కళాకారులు
1977 జననాలు
జీవిస్తున్న ప్రజలు
వరంగల్లు పట్టణ జిల్లా రంగస్థల నటులు
వరంగల్లు పట్టణ జిల్లా వ్యక్తులు
తెలుగు సినిమా నటులు
టెలివిజన్ నటులు